KJM1111 Organisk kjemi I, Vårsemesteret 2023
Sluttrapportering av emnet fra emneansvarlig

Innledende
Undertegnede «overtok» emnet V2023 etter fire års fravær fra det. Førsteamanuensis Alexander Sandtorv hadde emneansvar og foreleste emnet i perioden V2019-V2022. Jeg fulgte samme opplegg som tidligere, lettere modifisert med utgangspunkt i Sandtorvs opplegg, Canvas-innhold og annet kursmateriale.

Forelesninger
Det ble gitt 3 forelesningstimer i uka, mandag 10-12 og onsdag 9-10.
Med obligatorisk oppmøte til første time, var antall oppmøtte ca. 55 første mandag. Onsdag samme uke møtte 30, og allerede i annen undervisningsuke var oppmøtet nede på 20-25. Det holdt seg stabilt på dette nivået ut semesteret; som foreleser ble jeg dermed litt kjent med en hard kjerne på 20 +/- studenter hvorav mange var svært godt motiverte; resten av studentene har jeg i praksis aldri møtt. Jeg har aldri før opplevd et frafall så høyt som mer enn 50% (!) allerede fra undervisningsuke 2.

Gruppeundervisning
Det ble gitt gruppeundervisning 3 dager i uka av godt motiverte timelærere som jevnt over registrerte særdeles lavt oppmøte.

Laboratorieundervisning
Laboratorieundervisningen ble holdt i velkjent form og innhold under Tore Bonge-Hansens rutinerte ledelse. Koordinering av lab og teoretisk undervisning er spesielt utfordrende når vi (slik som nå) ikke har noen styring på tidfesting av laboratorieopplegget, der undervisningskalenderen i stor grad er uberørt av menneskehånd. Labøvelsene startet denne gang allerede i undervisningsuke 2, hvilket er ugunstig tidlig.

Canvas og UiO’s digitale plattformer
Cancas er brukt til distribusjon av beskjeder og diverse kursmateriale, inkludert informasjon om pensum, forelesnings-pdf’er, teoretiske øvelser og laboratorieøvelser.

Lærebok og elektroniske læremidler
«Arven etter Sandtorv» gjorde at vi valgte å definere teoretisk pensum ut fra to alternative lærebøker: McMurry (engelsk; samme utgave som jeg brukte tidligere), og Sandtorv (norsk). Jeg anser dette for å være en overgangsordning og vil fra V2024 benytte bare McMurry.

Eksamen
Det ble ikke avholdt midtveiseksamen.
Avsluttende eksamen ble avholdt skriftlig, på papir, hvilket etter vår mening fungerer best i et såpass grafisk emne som organisk kjemi. Vi etterspør forståelse av strukturer og reaksjoner, heller enn ferdigheter i å bruke elektroniske tegneprogrammer. (Studentene har imidlertid blitt gjort kjent med ChemDraw gjennom enkle demonstrasjoner i undervisningen, og er blitt oppmuntret til å ta det i bruk).
Det var en uønsket høy (ca. 43%) strykprosent på avsluttende eksamen. De fleste som strøk gjorde det med «god margin». Vi vurderer at eksamenssettet ikke var spesielt vanskelig og i stor grad basert på gjenbruk og enkel modifisering av tidligere oppgaver.

Evaluering
Kun tre svar (i hovedsak med positive kommentarer) ble mottatt på evalueringsskjema som ble distribuert gjennom Canvas og delt ut på forelesning. Den statistiske signifikansen av dette er åpenbart tvilsom.

Blindern, 2. oktober 2023.
Mats Tilset
